b'\n_START_ARTICLE_\nValeriu Pantazi\n_START_SECTION_\nAnii timpurii\n_START_PARAGRAPH_\nValeriu Pantazi (Constantinescu) s-a n\xc4\x83scut la 17 mai 1940 \xc3\xaen localitatea Ureche\xc8\x99ti, jude\xc8\x9bul Vrancea, atunci jude\xc8\x9bul R\xc3\xa2mnicu S\xc4\x83rat. Mama lui era t\xc3\xa2n\xc4\x83ra Maria Oprescu, absolvent\xc4\x83 a Pensionului de fete din Foc\xc8\x99ani, iar tat\xc4\x83l, ofi\xc8\x9berul de gard\xc4\x83 (absolvent de Filozofie) Octavian Constantinescu (Perianu) de 28 de ani, ce avea s\xc4\x83 plece \xc3\xaen cur\xc3\xa2nd pe front, la Odessa.  Tradi\xc8\x9bia oral\xc4\x83 spune c\xc4\x83 Valeriu Pantazi ar fi fost botezat cum era obiceiul \xc3\xaen armata rom\xc3\xa2n\xc4\x83 de un triumvirat de \xc3\xaenal\xc8\x9bi ofi\xc8\x9beri, coloneii Codreanu, Hain\xc4\x83 \xe2\x80\x93 Ro\xc8\x99ie \xc8\x99i generalul Pantazi. Familia s-a refugiat din Foc\xc8\x99ani pe dealurile de la Faraoanele, unde bunicul dinspre mam\xc4\x83 avea o mic\xc4\x83 mo\xc8\x99ie cu vie nobil\xc4\x83, p\xc4\x83dure \xc8\x99i terenuri de v\xc3\xa2n\xc4\x83toare. Acolo a crescut Valeriu Pantazi cu mama \xc8\x99i fratele lui Nicolae p\xc3\xa2n\xc4\x83 la \xc3\xaentoarcerea tat\xc4\x83lui din cel de al Doilea R\xc4\x83zboi Mondial. Spre sf\xc3\xa2r\xc8\x99itul r\xc4\x83zboiului, tat\xc4\x83l lui Valeriu s-a \xc3\xaentors pe jos de la Odessa r\xc4\x83t\xc4\x83cind mii de kilometri, \xc3\xaenfometat, r\xc4\x83nit, dar plin de speran\xc8\x9b\xc4\x83. Epurat din armat\xc4\x83, urm\xc4\x83rit de sovietici, s-a refugiat \xc3\xaen \xc8\x98coala de \xc8\x98efi de Gar\xc4\x83 CFR, apoi \xc8\x99i-a luat familia \xc8\x99i cu serviciul s-a mutat din gar\xc4\x83-n gar\xc4\x83 (M\xc4\x83r\xc4\x83\xc8\x99e\xc8\x99ti, Foc\xc8\x99ani, Nehoiu, Buz\xc4\x83u, R\xc3\xa2mnicu S\xc4\x83rat, Gala\xc8\x9bi, Ulmeni), p\xc3\xa2n\xc4\x83 la pensie. T\xc3\xa2n\xc4\x83rul Valeriu Pantazi a f\xc4\x83cut \xc8\x99coala \xe2\x80\x9epe buc\xc4\x83\xc8\x9bele\xe2\x80\x9d prin toate aceste ora\xc8\x99e iar liceul la \xe2\x80\x9eB.P. Ha\xc8\x99deu\xe2\x80\x9d, renumitul liceu de b\xc4\x83ie\xc8\x9bi din Buz\xc4\x83u. Valeriu Pantazi \xc3\xaenv\xc4\x83\xc8\x9base s\xc4\x83 scrie \xc8\x99i s\xc4\x83 citeasc\xc4\x83 de la 4 ani. Mama lui a\xc8\x99tept\xc3\xa2ndu-\xc8\x99i so\xc8\x9bul de pe front, l-a \xc3\xaenv\xc4\x83\xc8\x9bat tainele scrisului, cititului \xc8\x99i limba francez\xc4\x83 \xc3\xaenv\xc4\x83\xc8\x9bat\xc4\x83 la Pension. \xc3\x8enc\xc4\x83 de pe atunci copilul citea din biblioteca bunicului \xe2\x80\x9eMisterele Parisului\xe2\x80\x9d, \xe2\x80\x9eAventurile submarinului Dox\xe2\x80\x9d, \xe2\x80\x9eVia\xc8\x9ba lui Alexandru cel Mare\xe2\x80\x9d \xc8\x99i alte c\xc4\x83r\xc8\x9bi de istorie. Adolescent fiind a scris dou\xc4\x83 romane \xc8\x99i c\xc3\xa2teva poezii pe ni\xc8\x99te caiete care s-au pierdut. La liceu s-a remarcat la istorie, limba rom\xc3\xa2n\xc4\x83, \xc8\x99tiin\xc8\x9bele naturale \xc8\x99i matematic\xc4\x83. Tot atunci a scris un amplu poem: R\xc4\x83spuns la Scrisoarea a III-a a lui Eminescu, care a f\xc4\x83cut ravagii prin cenaclurile bucure\xc8\x99tene, dar care s-a pierdut deoarece (pe atunci poetul Pantazi) s-a mutat de 17 ori prin subsoluri, mansarde \xc8\x99i camere de \xc3\xaenchiriat \xc3\xaen b\xc4\x83tr\xc3\xa2nul Bucure\xc8\x99ti.\n_START_SECTION_\nDebut literar\n_START_PARAGRAPH_\nDebutul literar l-a avut \xc3\xaen anul 1961 cu o poezie publicat\xc4\x83 \xc3\xaen revista Luceaf\xc4\x83rul, intitulat\xc4\x83 \xe2\x80\x9ePoem c\xc4\x83tre bunicul din Faraoanele\xe2\x80\x9d, de pe urma c\xc4\x83reia a c\xc3\xa2\xc8\x99tigat bani frumo\xc8\x99i. Acest eveniment i-a schimbat via\xc8\x9ba ca urmare a deciziei de a se face poet. Cum orice poet trebuia s\xc4\x83 fie boem, Valeriu Pantazi s-a mutat \xc3\xaen anul 1970 \xc3\xaentr-o c\xc4\x83m\xc4\x83ru\xc8\x9b\xc4\x83 de 3 m x 4 m \xc3\xaen subsolului unui bloc de pe strada Sfin\xc8\x9bilor nr.8, pentru a-\xc8\x99i urma destinul al\xc4\x83turi de iubita sa, Iolanda Malamen. \xc3\x8en aceast\xc4\x83 perioad\xc4\x83 a legat o str\xc3\xa2ns\xc4\x83 prietenie cu \xc8\x98tefan Agopian._NEWLINE_Cartea de debut a fost volumul de poezii \xe2\x80\x9eEstimp\xe2\x80\x9d (1972) publicat la Editura Cartea Rom\xc3\xa2neasc\xc4\x83.\n_START_SECTION_\nCarier\xc4\x83\n_START_PARAGRAPH_\nValeriu Pantazi a \xc3\xaenfiin\xc8\x9bat \xc3\xaen anul 1967, \xe2\x80\x9cCenaclul de picto-poezie Mihai Eminescu\xe2\x80\x9d la Casa de Cultur\xc4\x83 \xc8\x99i pe strada cu acela\xc8\x99i nume. Eugen Barbu, locuind pe aceea\xc8\x99i strad\xc4\x83 (\xe2\x80\x9cMihai Eminescu\xe2\x80\x9d) \xc8\x99i dorind s\xc4\x83 aib\xc4\x83 un cenaclu al lui, aproape de cas\xc4\x83, a \xc3\xaenceput s\xc4\x83-l critice pe Pantazi, invoc\xc3\xa2nd faptul c\xc4\x83 acesta promoveaz\xc4\x83 doar poezia \xc8\x99i proza modern\xc4\x83 \xe2\x80\x9ecapitalist\xc4\x83\xe2\x80\x9d, picturi cubiste \xc8\x99i abstracte, etc. Organele de partid i-au \xc3\xaencredin\xc8\x9bat lui Eugen Barbu cenaclul, sub pretextul c\xc4\x83 acesta practic\xc4\x83 proza realist\xc4\x83. Conflictul dintre Valeriu Pantazi \xc8\x99i Eugen Barbu a dus la o decimare reciproc\xc4\x83, astfel \xe2\x80\x9eCenaclul lui Barbu\xe2\x80\x9d s-a stins \xc3\xaencet, \xc3\xaencet, iar Pantazi a luat-o de la cap\xc4\x83t cu o alt\xc4\x83 \xe2\x80\x9e\xc3\xaencercare\xe2\x80\x9d la Ateneul Tineretului (Casa Malaxa de pe aleea Alexandru, la \xc8\x98osea). \xc3\x8entre timp a lucrat la \xe2\x80\x9eRevista Cutez\xc4\x83torii\xe2\x80\x9d, a fost \xc3\xaendrum\xc4\x83tor cultural la \xe2\x80\x9eVatra Luminoas\xc4\x83\xe2\x80\x9d \xc8\x99i la \xe2\x80\x9eAlmanahul Literar\xe2\x80\x9d. A locuit cu totul \xc3\xaent\xc3\xa2mpl\xc4\x83tor, \xc3\xaen celebrul \xe2\x80\x9eHanul Galben\xe2\x80\x9d, loc al ac\xc8\x9biunii din romanul lui Mateiu Caragiale \xe2\x80\x9eCraii de Curtea Veche\xe2\x80\x9d. Aici a avut condi\xc8\x9bii bune de lucru, a pictat, a scris \xc8\x99i a citit mult: Constant Tonegaru, Dimitrie Stelaru, poe\xc8\x9bii antici, poezia francez\xc4\x83, Friedrich H\xc3\xb6lderlin, Robert Frost, T.S. Eliot, Odysseas Elytis. La \xe2\x80\x9eAteneul Tineretului\xe2\x80\x9d \xc3\xaen afar\xc4\x83 de cenaclul de poezie unde vor citi Virgil Mazilescu, Daniel Turcea, Mircea Popa, Ion Marin Tudose, Iolanda Malamen, Marin Tarangul, \xc8\x98tefan Agopian \xc8\x99i Nichita St\xc4\x83nescu, Pantazi a ini\xc8\x9biat \xe2\x80\x9eClubul de Jazz\xe2\x80\x9d, balet modern, seri de lectur\xc4\x83 de teatru (George Astalo\xc8\x99), o pinacotec\xc4\x83 \xc8\x99i expozi\xc8\x9bii de pictur\xc4\x83 \xc8\x99i sculptur\xc4\x83 de mare \xc8\x9binut\xc4\x83 artistic\xc4\x83. \xc3\x8en  anul 1972 a fost  premiat de \xe2\x80\x9eRevista Luceaf\xc4\x83rul\xe2\x80\x9d \xc8\x99i a devenit membru al Fondului Literar. Din p\xc4\x83cate, Ateneul Tineretului a fost desfiin\xc8\x9bat deoarece avea tent\xc4\x83 prea occidental\xc4\x83 \xc8\x99i Casa Malaxa era \xc3\xaen disput\xc4\x83 de interese imobiliare._NEWLINE_Dup\xc4\x83 patru ani de a\xc8\x99teptare editura Editura Cartea Rom\xc3\xa2neasc\xc4\x83 a publicat volumul de poezii \xe2\x80\x9cEstimp\xe2\x80\x9d (1972), cartea de debut a lui Pantazi care a adunat peste 20 de cronici laudative, criticul \xc8\x99i poetul Nicolae Prelipceanu declar\xc3\xa2ndu-l cel mai bun volum. \xc3\x8en acela\xc8\x99i an a depus la editur\xc4\x83 volumul \xe2\x80\x9eCelebr\xc4\x83ri\xe2\x80\x9d dup\xc4\x83 apari\xc8\x9bia c\xc4\x83ruia a devenit membru al Uniunii Scriitorilor din Rom\xc3\xa2nia, membru de onoare al Societ\xc4\x83\xc8\x9bii Culturale Astra \xc8\x99i membru al PEN-Clubului. A participat la expozi\xc8\x9bii de grup \xc8\x99i a v\xc3\xa2ndut primele tablouri. Pe altele le-a f\xc4\x83cut cadou. Nichita St\xc4\x83nescu l-a apreciat \xc8\x99i s-au v\xc4\x83zut aproape zilnic p\xc3\xa2n\xc4\x83 \xc3\xaen anul 1982, au mers \xc3\xaempreun\xc4\x83 cu tot regatul (\xe2\x80\x9ec\xc4\x83p\xc8\x99unilor \xc8\x99i a coarnelor de melc\xe2\x80\x9d) la mare la \xe2\x80\x9c2 Mai\xe2\x80\x9d \xc8\x99i a participat la \xc3\xaent\xc3\xa2lniri cu cititorii iubitori de poezie din Bucure\xc8\x99ti \xc8\x99i din \xc8\x9bar\xc4\x83._NEWLINE_\xc3\x8en anul 1978 a fost publicat al treilea volum de poezie \xe2\x80\x9eAerul tare de dragoste\xe2\x80\x9d care a eviden\xc8\x9biat latura liric\xc4\x83 a poetului. Tot \xc3\xaen acel an s-a c\xc4\x83s\xc4\x83torit cu scriitoarea \xc8\x99i arhitecta Francisca Stoenescu, \xc8\x99i-a adunat manuscrisele \xc8\x99i picturile de prin subsoluri \xc8\x99i mansarde \xc8\x99i s-a mutat pe strada Haga nr.4 unde a avut la dispozi\xc8\x9bie un atelier luminos \xc8\x99i un living mare, cu ferestre enorme. Ca urmare, a adoptat o linie mai ferm\xc4\x83 \xc3\xaen compozi\xc8\x9bii dar a r\xc4\x83mas acela\xc8\x99i colorist. A v\xc3\xa2ndut lucr\xc4\x83ri unor greci, polonezi, suedezi \xc8\x99i bine\xc3\xaen\xc8\x9beles, unor colec\xc8\x9bionari rom\xc3\xa2ni. A lucrat \xc3\xaempreun\xc4\x83 cu Barbu Ni\xc8\x9bescu o tapiserie, cu Cornel Rikman vitralii, l-a ajutat pe sculptorul Constantin Popovici s\xc4\x83 termine o comand\xc4\x83 monumental\xc4\x83, a \xc3\xaenv\xc4\x83\xc8\x9bat mult de la Neagu Anghel, Benone \xc8\x98uv\xc4\x83il\xc4\x83, profesorul Constantin Cri\xc8\x99an, Bogdan Pietri\xc8\x99 cu care a mers \xc3\xaen fiecare var\xc4\x83, s\xc4\x83pt\xc4\x83m\xc3\xa2ni \xc3\xaentregi \xc3\xaen Delta Dun\xc4\x83rii la Mila 23 \xc8\x99i mai apoi la Casa de Crea\xc8\x9bie de la Partizani (pe bra\xc8\x9bul Sulina)._NEWLINE_\xc3\x8en perioada 1978 \xe2\x80\x93 1983, via\xc8\x9ba lui Valeriu Pantazi a fost marcat\xc4\x83 de prietenia (\xc8\x99i emula\xc8\x9bia) cu \xe2\x80\x9epoetul na\xc8\x9bional\xe2\x80\x9d Nichita St\xc4\x83nescu \xc8\x99i grupul de scriitori \xc8\x99i pictori din jurul acestuia. A pictat \xc8\x99i a v\xc3\xa2ndut lucr\xc4\x83ri direct din atelier, dar a scris intens preg\xc4\x83tind al patrulea volum de poezie \xe2\x80\x9eTu, Secole!\xe2\x80\x9d care a fost ilustrat de marele grafician Mircia Dumitrescu. Volumul a ap\xc4\x83rut \xc3\xaen anul 1984 la Editura Cartea Rom\xc3\xa2neasc\xc4\x83 \xc8\x99i i-a adus statutul de membru titular al Uniunii Scriitorilor din Rom\xc3\xa2nia. \xc3\x8entre timp, s-a desp\xc4\x83r\xc8\x9bit de prietenul s\xc4\x83u, marele grafician Valentin Popa, cu care colaborase c\xc3\xa2\xc8\x9biva ani \xc8\x99i care a ales s\xc4\x83 r\xc4\x83m\xc3\xa2n\xc4\x83 \xc3\xaen Fran\xc8\x9ba, \xc8\x99i de marele poet \xc8\x99i prieten Nichita St\xc4\x83nescu, care a plecat \xc3\xaen nefiin\xc8\x9b\xc4\x83, \xc3\xaen anul 1983. \xc3\x8en urm\xc4\x83torii doi ani, Pantazi s-a \xc3\xaenchis \xc3\xaen sine, a pictat adopt\xc3\xa2nd o factur\xc4\x83 \xe2\x80\x9esintetic\xc4\x83 \xc8\x99i conceptual\xc4\x83\xe2\x80\x9d._NEWLINE_Evenimentele care aveau s\xc4\x83 urmeze s-au dovedit a fi hot\xc4\x83r\xc3\xa2toare \xc3\xaen via\xc8\x9ba \xc8\x99i crea\xc8\x9bia artistului. \xc3\x8en anul 1985, so\xc8\x9bia sa Francisca Stoenescu a f\xc4\x83cut o c\xc4\x83l\xc4\x83torie \xc3\xaen occident \xc8\x99i a r\xc4\x83mas \xc3\xaen Olanda.Valeriu Pantazi nu a ob\xc8\x9binut pa\xc8\x99aport deoarece \xc3\xaen dosarul s\xc4\x83u de la Uniune scria c\xc4\x83 \xe2\x80\x9cnu prezint\xc4\x83 garan\xc8\x9bii morale \xc8\x99i politice\xe2\x80\x9d.Artistul a r\xc4\x83mas \xe2\x80\x9ez\xc4\x83log\xe2\x80\x9d \xc3\xaen strada Haga nr.4 din Bucure\xc8\x99ti, amenin\xc8\x9bat de autorit\xc4\x83\xc8\x9bi c\xc4\x83 va fi aruncat \xc3\xaen strad\xc4\x83, c\xc4\x83 nu va mai publica nimic, c\xc4\x83 nu va mai expune \xc8\x99i a fost chemat lunar la \xe2\x80\x9eserviciul de pa\xc8\x99apoarte\xe2\x80\x9d s\xc4\x83 dea declara\xc8\x9bii despre \xe2\x80\x9ece face so\xc8\x9bia lui \xc3\xaen Olanda\xe2\x80\x9d. F\xc4\x83r\xc4\x83 niciun mijloc de existen\xc8\x9b\xc4\x83, Valeriu Pantazi a primit ajutor de la prietenii lui din Pite\xc8\x99ti (din timpul studen\xc8\x9biei) care i-au \xc3\xaentins o m\xc3\xa2n\xc4\x83 de ajutor oferindu-i sala \xe2\x80\x9eMetopa\xe2\x80\x9d unde a putut s\xc4\x83 expun\xc4\x83 clandestin, vara, c\xc3\xa2nd custodele galeriei era plecat \xc3\xaen concediu. Sprijinit de maestrul Gheorghe Pantelie care l-a \xc8\x99i g\xc4\x83zduit \xc3\xaen Pite\xc8\x99ti, a v\xc3\xa2ndut aproape toate lucr\xc4\x83rile expuse (1985 \xe2\x80\x93 1989) \xc8\x99i a fost sf\xc4\x83tuit de c\xc4\x83tre acesta s\xc4\x83 \xc3\xaenceap\xc4\x83 s\xc4\x83 abordeze expresionismul abstract. Ca urmare a v\xc3\xa2nz\xc4\x83rii lucr\xc4\x83rilor pe care le-a realizat a avut din ce tr\xc4\x83i, dar nu i s-a publicat nimic \xc3\xaen nicio revist\xc4\x83 p\xc3\xa2n\xc4\x83 la Revolu\xc8\x9bia Rom\xc3\xa2n\xc4\x83 din 1989. \xc3\x8en anul 1990 a plecat \xc3\xaen Olanda, la Nijmegen, unde \xc8\x99i-a rev\xc4\x83zut so\xc8\x9bia dup\xc4\x83 cinci ani de desp\xc4\x83r\xc8\x9bire. Avea 50 de ani, 7 expozi\xc8\x9bii, 4 c\xc4\x83r\xc8\x9bi c\xc4\x83r\xc8\x9bi publicate, numeroase articole \xc8\x99i interviuri._NEWLINE_\xc3\x8en Olanda, a vizitat multe galerii, Muzeul Van Gogh, Muzeul Regal din Amsterdam \xc8\x99i a \xc3\xaencheiat un contract pentru dou\xc4\x83 expozi\xc8\x9bii cu \xe2\x80\x9eLeon ArtGalery\xe2\x80\x9d. A lucrat cu asiduitate p\xc3\xa2nze mari expresionist-abstracte. Prima expozi\xc8\x9bie de la \xe2\x80\x9eLeon ArtGalery\xe2\x80\x9d a fost un succes. \xc3\x8en scurt timp presa de specialitate l-a declarat \xe2\x80\x9ecel mai mare COBRA din Est\xe2\x80\x9d. A deschis apoi o expozi\xc8\x9bie la \xe2\x80\x9eGaleria MILL\xe2\x80\x9d cu lucr\xc4\x83ri figurative \xc8\x99i nuduri. A v\xc3\xa2ndut din nou tot! \xc3\x8en anul urm\xc4\x83tor, la a doua expozi\xc8\x9bie din Quick era deja un clasic al \xe2\x80\x9eexpresionismului abstract liric\xe2\x80\x9d. A fost invitat peste tot, a cunoscut mul\xc8\x9bi arti\xc8\x99ti olandezi, iranieni, unguri, greci \xc8\x99i \xc8\x99i-a f\xc4\x83cut mul\xc8\x9bi prieteni. \xc3\x8en anul 1992 s-a re\xc3\xaentors \xc3\xaen Rom\xc3\xa2nia convins c\xc4\x83 pictura rom\xc3\xa2neasc\xc4\x83 se oprise la \xe2\x80\x9e\xc8\x98coala de la Balcic\xe2\x80\x9d, tot \xe2\x80\x9crealismul socialist\xe2\x80\x9d fiind un episod nesemnificativ._NEWLINE_Valeriu Pantazi avea un crez: _NEWLINE_\xe2\x80\x9eArtistul prin voca\xc8\x9bie, magistru al vorbelor \xc8\x99i al tonurilor rafinate, atunci c\xc3\xa2nd cuv\xc3\xa2ntul nu-l mai \xc3\xaencape, se face culoare. A se exprima pe sine, frumuse\xc8\x9bea locului, a trupului \xc8\x99i a min\xc8\x9bii, a LUMII, adic\xc4\x83 art\xc4\x83 rom\xc3\xa2neasc\xc4\x83, asta face artistul.\xe2\x80\x9d_NEWLINE_\xe2\x80\x94Constantin Toni D\xc3\xa2r\xc8\x9bu - Personalit\xc4\x83\xc8\x9bi rom\xc3\xa2ne \xc8\x99i faptele lor, 1950 - 2010, volumul 56 (volum de colec\xc8\x9bie), Editura Studis, Ia\xc8\x99i, 2013, pag. 448_NEWLINE_Valeriu Pantazi a decedat pe 25 iulie 2015 dup\xc4\x83 o lung\xc4\x83 suferin\xc8\x9b\xc4\x83 \xc8\x99i a fost \xc3\xaenmorm\xc3\xa2ntat pe 28 iulie \xc3\xaen Cimitirul Str\xc4\x83ule\xc8\x99ti 2 pe Aleea Scriitorilor, l\xc3\xa2ng\xc4\x83 morm\xc3\xa2ntul poetului Mihai Elin.\n_START_SECTION_\nCritica de art\xc4\x83\n_START_PARAGRAPH_\nReferitor la art\xc4\x83, Valeriu Pantazi rezuma totul \xc3\xaen butada urm\xc4\x83toare:_NEWLINE_\xe2\x80\x9eDac\xc4\x83 arta nu este mereu mai puternic\xc4\x83 dec\xc3\xa2t via\xc8\x9ba, ea este  \xc3\xaentotdeauna mai puternic\xc4\x83 dec\xc3\xa2t moartea\xc2\xa0!\xe2\x80\x9d_NEWLINE_\xe2\x80\x94Valeriu Pantazi - 27 octombrie 1992_NEWLINE_Printr-o tematic\xc4\x83 bogat\xc4\x83, ancorat\xc4\x83 prin r\xc4\x83d\xc4\x83cini ad\xc3\xa2nci \xc3\xaen operele \xc3\xaenainta\xc8\x99ilor rom\xc3\xa2ni \xc8\x99i interna\xc8\x9bionali, Valeriu Pantazi a probat cu argumente incontestabile, a fi un adept al picturii clasice. Stau m\xc4\x83rturie \xc3\xaen acest sens desenul precis \xc8\x99i rafinat, armonia cromatic\xc4\x83 \xc8\x99i solu\xc8\x9biile compozi\xc8\x9bionale ce se \xc3\xaent\xc3\xa2lnesc pretutindeni \xc3\xaen crea\xc8\x9bia sa. Artistul a propus consumatorului de art\xc4\x83 o excelent\xc4\x83 serie de \xe2\x80\x9eVene\xc8\x9bii\xe2\x80\x9d care printr-o excelent\xc4\x83 panoramare a peisajelor culmineaz\xc4\x83 cu Marea Lagun\xc4\x83 cu aer vetust ce se pierde treptat \xc3\xaen Eterna Cetate Vene\xc8\x9bian\xc4\x83. Cromatica folosit\xc4\x83 se suprapune pe motivele abordate \xc3\xaentr-un registru pe care pictorul demonstreaz\xc4\x83 pe deplin c\xc4\x83 a fost \xe2\x80\x9est\xc4\x83p\xc3\xa2nul\xe2\x80\x9d unei tu\xc8\x99e nonconfigurative \xc8\x99i dinamice, ce \xc8\x9bine marginal de arealul \xe2\x80\x9eabstractului\xe2\x80\x9d. A\xc8\x99a cum a comentat criticul de art\xc4\x83 Augustin Macarie despre ciclul de vene\xc8\x9biene care \xc3\xaenglobeaz\xc4\x83 peisaje ale Pie\xc8\x9bei San Marco, Canalului Grande, Ponte Vigo-Ghioggia, Vene\xc8\x9bia - Campanella, Vene\xc8\x9bia San Tropaso, Italia este datoare cu un monument pentru Valeriu Pantazi. La toate acestea se poate observa fascinantul joc al imaginii \xe2\x80\x9ereale sau oglindite \xc3\xaen ape\xe2\x80\x9d etern mi\xc8\x99c\xc4\x83toare, totul reflect\xc3\xa2nd o exuberan\xc8\x9b\xc4\x83 narativ\xc4\x83 specific\xc4\x83 impresionismului. Opera sa vene\xc8\x9bian\xc4\x83 reprezint\xc4\x83 de fapt un cumul de energii, jocuri de lumini, transparen\xc8\x9be \xc8\x99i umbre precum \xc8\x99i dorin\xc8\x9ba sa de a nu se \xc3\xaendep\xc4\x83rta de un subiect at\xc3\xa2t de empatic. Vene\xc8\x9biile sale nu t\xc3\xa2njesc dup\xc4\x83 o originalitate emfatic\xc4\x83 \xc8\x99i de asemenea nu vor a g\xc4\x83si neap\xc4\x83rat metode \xc8\x99i formul\xc4\x83ri ce pot duce la un pitoresc facil._NEWLINE_Al\xc4\x83turi de peisajele vene\xc8\x9biene, o alt\xc4\x83 tematic\xc4\x83 predilect\xc4\x83 pentru Valeriu Pantazi au fost peisajele Balcicului. Imaginile vene\xc8\x9biene \xc8\x99i mai ales cele din Balcic arat\xc4\x83 privitorului realitatea istoric\xc4\x83 a locurilor, percep\xc8\x9bia lor fiind, \xc3\xaen schimb, dureros de actual\xc4\x83. Pictorul prin opera sa a \xc3\xaencercat s\xc4\x83 explice c\xc4\x83 nu po\xc8\x9bi pricepe lumea de ieri dec\xc3\xa2t cu mintea de ast\xc4\x83zi \xc8\x99i c\xc4\x83 devorarea conven\xc8\x9biilor temporale sunt cauzate de permanentizarea prezentului. Solu\xc8\x9bia adus\xc4\x83 de c\xc4\x83tre artist a fost \xc3\xaendrumarea privitorului \xc3\xaentr-un exerci\xc8\x9biu de aducere a acelui timp istoric \xc3\xaen actualitatea sensibilit\xc4\x83\xc8\x9bii celui care percepe ast\xc4\x83zi prezentul existent dintotdeauna \xc8\x99i nu impune o c\xc4\x83l\xc4\x83torie \xc3\xaen trecutul invocat (nu evocat). \xc3\x8en expozi\xc8\x9biile la care a luat parte, Valeriu Pantazi a oferit imaginea unui artist st\xc4\x83p\xc3\xa2n pe uneltele sale, matur \xc8\x99i care, chiar dac\xc4\x83 a p\xc4\x83rut a fi un clasic al \xc3\xaenceputului de secol al XX-lea, a reu\xc8\x99it cu u\xc8\x99urin\xc8\x9b\xc4\x83 s\xc4\x83 dep\xc4\x83\xc8\x99easc\xc4\x83 aerul de perimare care a p\xc3\xa2ndit \xc3\xaentotdeauna astfel de demersuri. El a f\xc4\x83cut apel viguros la sensibilitatea uman\xc4\x83 care contract\xc4\x83 \xc8\x99i nu evoc\xc4\x83 timpul._NEWLINE_O alt\xc4\x83 tematic\xc4\x83 intens abordat\xc4\x83 de Pantazi a \xc8\x9binut de tradi\xc8\x9bionalismul abord\xc4\x83rii naturilor statice \xc8\x99i a florilor din pictura rom\xc3\xa2neasc\xc4\x83, utiliz\xc3\xa2nd noi abord\xc4\x83ri. Florile sunt ingenios incluse printre peisaje, \xc3\xaentregind imaginile despre natur\xc4\x83 cu gra\xc8\x9bia \xc8\x99i parfumul lor. Valeriu Pantazi a afi\xc8\x99at o oper\xc4\x83 cu o palet\xc4\x83 sclipitoare, \xc3\xaen care complementarit\xc4\x83\xc8\x9bile sunt controlate cu \xc3\xaendem\xc3\xa2nare f\xc4\x83r\xc4\x83 derapaje \xc8\x9bip\xc4\x83toare, pictorul \xc3\xaentrebuin\xc8\x9b\xc3\xa2nd abilit\xc4\x83\xc8\x9bi deosebite \xc3\xaen dispunerea fiec\xc4\x83rei culori acolo unde-i este locul \xc8\x99i \xc3\xaentr-o bun\xc4\x83 vecin\xc4\x83tate cu celelalte. Totul se conjug\xc4\x83 \xc3\xaen final \xc3\xaentr-un izvor de lumin\xc4\x83 plin\xc4\x83 de vraj\xc4\x83 \xc8\x99i mister._NEWLINE_Asemenea ilu\xc8\x99trilor s\xc4\x83i \xc3\xaenainta\xc8\x99i D\xc4\x83r\xc4\x83scu, Petra\xc8\x99cu \xc8\x99i Pallady, mae\xc8\x99tri ai impresionismului \xc8\x99i postimpresionismului, Valeriu Pantazi a reu\xc8\x99it s\xc4\x83 integreze prin acumul\xc4\x83ri esen\xc8\x9biale \xc8\x99i substan\xc8\x9biale stiluri, tehnici \xc8\x99i abord\xc4\x83ri din opere pe care timpul le-a rezervat un spa\xc8\x9biu magic, f\xc4\x83r\xc4\x83 riscul de-a p\xc4\x83c\xc4\x83tui prin fraudarea lor. \xc3\x8emp\xc4\x83timit pescar \xc3\xaen Delta Dun\xc4\x83rii \xc8\x99i foarte ata\xc8\x99at de Dobrogea, Valeriu Pantazi a pictat satele de pescari unde a poposit, vegeta\xc8\x9bia, b\xc4\x83rcile, casele \xc8\x99i siluetele umane specifice, realiz\xc3\xa2nd astfel adev\xc4\x83rate bijuterii cromatice._NEWLINE_Pentru a \xc3\xaentregi tabloul operei sale \xc8\x99i a \xc3\xaent\xc4\x83ri convingerea c\xc4\x83 numai cine st\xc4\x83p\xc3\xa2ne\xc8\x99te temeinic desenul, arta compozi\xc8\x9bional\xc4\x83 \xc8\x99i tainele \xc3\xaembin\xc4\x83rii culorilor, numai aceia pot cuteza cu adev\xc4\x83rat s\xc4\x83-\xc8\x99i m\xc4\x83soare puterile \xc3\xaen universul picturii moderne. Valeriu Pantazi a abordat \xc8\x99i tematici abstracte pe p\xc3\xa2nze unde se poate observa interferen\xc8\x9ba liniilor cu t\xc4\x83ieturi geometrice cu culori \xc8\x99i tu\xc8\x99e ap\xc4\x83sate, luxuriant de luminoase \xc8\x99i vii. Aceste lucr\xc4\x83ri se al\xc4\x83tur\xc4\x83 stilistic expresionismului. De\xc8\x99i opera sa \xc3\xaen domeniul expresionismului abstract l-a incitat necontenit, el a r\xc4\x83mas fidel figurativului.\n_START_SECTION_\nGalerie imagini\n_START_PARAGRAPH_\nValeriu Pantazi spune despre el \xc3\xaensu\xc8\x99i:_NEWLINE_\xe2\x80\x9e\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0 Am terminat de cur\xc3\xa2nd al patrulea autoportret. Unul a disp\xc4\x83rut dintr-o expozi\xc8\x9bie la Bucure\xc8\x99ti. Pe altul l-am scris \xc3\xaen prima mea carte, \xe2\x80\x9eEstimp\xe2\x80\x9d... M-am n\xc4\x83scut \xc3\xaen Vrancea, la 17 mai 1940. Am \xc3\xaenv\xc4\x83\xc8\x9bat la Foc\xc8\x99ani, la Faraoanele, Ulmeni, Buz\xc4\x83u \xc8\x99i Bucure\xc8\x99ti. Cu poezie, am debutat prin 1961 \xc3\xaen \xe2\x80\x9eLuceaf\xc4\x83rul\xe2\x80\x9d, la \xe2\x80\x9ePo\xc8\x99ta redac\xc8\x9biei\xe2\x80\x9d, \xc8\x99i pu\xc8\x9bin dup\xc4\x83 aceea am deschis o \xe2\x80\x9eexpozi\xc8\x9bie\xe2\x80\x9d \xc3\xaen holul Facult\xc4\x83\xc8\x9bii de Arte Plastice a Institutului Pedagogic din Bucure\xc8\x99ti, unde eram student \xc3\xaen anul I. M-am dedicat \xc3\xaens\xc4\x83 repede scrisului, am f\xc4\x83cut \xc8\x99i cronic\xc4\x83 de art\xc4\x83 plastic\xc4\x83, am lucrat la o revist\xc4\x83 pentru copii, \xe2\x80\x9eCutez\xc4\x83torii\xe2\x80\x9d, am fost \xc3\xaendrum\xc4\x83tor cultural, am condus cenacluri de poezie \xc8\x99i o \xe2\x80\x9ecafenea literar\xc4\x83\xe2\x80\x9d la Ateneul Tineretului din Bucure\xc8\x99ti. Aici, interesul meu pentru pictur\xc4\x83 a iscat o \xe2\x80\x9emi\xc8\x99care\xe2\x80\x9d, s\xc4\x83-i zicem a\xc8\x99a, materializat\xc4\x83 mai \xc3\xaent\xc3\xa2i printr-o sal\xc4\x83 de expozi\xc8\x9bii pentru tinerii debutan\xc8\x9bi - pictur\xc4\x83, poezie, sculptur\xc4\x83, grafic\xc4\x83, o pinacotec\xc4\x83 \xc8\x99i colocviile spontane pe toate temele legate de art\xc4\x83, cele amintite, plus teatru, balet, muzic\xc4\x83. \xc3\x8enc\xc4\x83 de atunci i-am cunoscut pe arti\xc8\x99tii arge\xc8\x99eni cu care m-am \xc3\xaemprietenit, eram ultimii \xe2\x80\x9eboemi\xe2\x80\x9d, a\xc8\x99a credeam noi, eram tineri sau foarte tineri. Un v\xc3\xa2nt de \xe2\x80\x9erena\xc8\x99tere\xe2\x80\x9d b\xc4\x83tea \xc3\xaen aripile noastre, iar succesele \xc8\x99i insuccesele erau la fel s\xc4\x83rb\xc4\x83torite, caracterul discu\xc8\x9biilor noastre era exhaustiv enciclopedic, asistam \xc3\xaempreun\xc4\x83 la lans\xc4\x83ri \xc3\xaen cosmos \xc8\x99i ne preg\xc4\x83team propriile lans\xc4\x83ri pe orbitele care ne atr\xc4\x83geau mai mult... \xc3\x8entre timp am publicat poezii, am luat un premiu \xc3\xaen 1972 de la Revista \xe2\x80\x9eLuceaf\xc4\x83rul\xe2\x80\x9d, \xc3\xaen 1978 mi-a ap\xc4\x83rut volumul \xe2\x80\x9eCelebr\xc4\x83ri\xe2\x80\x9d..., apoi \xe2\x80\x9eAerul tare de dragoste\xe2\x80\x9d, am tradus din Bella Ahmadulina \xc3\xaen antologia \xe2\x80\x9eZilele care se nasc\xe2\x80\x9d... \xc8\x99i \xc3\xaen 1984 \xe2\x80\x9eTu, Secole\xc2\xa0!\xe2\x80\x9d. Am acum un volum gata de tipar care se nume\xc8\x99te \xe2\x80\x9eCartea t\xc4\x83cerilor\xe2\x80\x9d._NEWLINE_\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0 \xc3\x8en acest timp, dac\xc4\x83 sintetizez, dou\xc4\x83 lucruri au fost foarte importante pentru formarea unei concep\xc8\x9bii de via\xc8\x9b\xc4\x83 \xc8\x99i, implicit, asupra modului de a m\xc4\x83 exprima: prietenia cu inegalabilul Nichita St\xc4\x83nescu \xc8\x99i nesf\xc3\xa2r\xc8\x99itele discu\xc8\x9bii despre arta conceptual\xc4\x83 cu sensibilul \xc8\x99i rafinatul pictor Gheorghe Pantelie. \xc8\x98i toate acestea pe fondul unui spirit de emula\xc8\x9bie adev\xc4\x83rat\xc4\x83, cu lecturi de estetic\xc4\x83, filozofie, beletristic\xc4\x83, ale autorilor de aici \xc8\x99i din toat\xc4\x83 lumea...\xe2\x80\x9d_NEWLINE_\xe2\x80\x94Interviu cu Valeriu Pantazi \xc3\xaen \xe2\x80\x9eJurnalul de Arge\xc8\x99\xe2\x80\x9d, 1992 - rubrica Dialoguri de Arge\xc8\x99._NEWLINE_Henk de Moll - Cu ocazia expozi\xc8\x9biei deschis\xc4\x83 \xc3\xaen Wegedoorm-Cuijik, Olanda(1991), la Leon Art Galerie, Henk de Moll spunea cu privire la pictura lui Pantazi: _NEWLINE_\xe2\x80\x9eValeriu Pantazi vrea s\xc4\x83 sacralizeze imaginea prin culoare \xc8\x99i sentimentele prin cuvinte. Se consider\xc4\x83 mo\xc8\x99tenitorul stilurilor \xc8\x99i curentelor clasice \xc8\x99i moderne, av\xc3\xa2nd \xc3\xaen spate magnificul Albastru de Vorone\xc8\x9b. Este cel mai mare Cobra din Est.\xe2\x80\x9d_NEWLINE_\xe2\x80\x9eCa pictor, Valeriu Pantazi este un liric nest\xc4\x83p\xc3\xaenit \xc8\x99i dominator. Zeci de lucr\xc4\x83ri rezemate de pere\xc8\x9bi \xc8\x99i de mobilier peste tot prin cas\xc4\x83, din buc\xc4\x83t\xc4\x83rie p\xc3\xaen\xc4\x83 \xc3\xaen minusculul balcon al locuin\xc8\x9bei, demonstreaz\xc4\x83 din plin asta. Lumea acestui narator hedonic se vrea o recuperare a unui timp de \xc3\xaenflorire \xc3\xaen artele plastice rom\xc3\xa2ne\xc8\x99ti, \xc8\x99i anume cel al  intensit\xc4\x83\xc8\x9bii emo\xc8\x9bionale. Pentru Valeriu Pantazi pictura nu este o bucurie solitar\xc4\x83, ci o asumare manifest\xc4\x83, un mod de a-\xc8\x99i tr\xc4\x83i destinul ca demonstrant pledant \xc8\x99i colocvial \xc3\xaen favoarea bucuriei de-a exprima, de-a d\xc4\x83rui.\xe2\x80\x9d_NEWLINE_\xe2\x80\x94Iolanda Malamen, poet\xc4\x83 \xc8\x99i cronicar de art\xc4\x83._NEWLINE_George Colpit surprinde \xc3\xaen romanul s\xc4\x83u \xe2\x80\x9eNebunul\xe2\x80\x9d, via\xc8\x9b\xc4\x83 boem\xc4\x83 din care f\xc4\x83cea parte Valeriu Pantazi:_NEWLINE_\xe2\x80\x9eAm r\xc4\x83gazul s\xc4\x83 merg la un cenaclu literar, dorin\xc8\x9b\xc4\x83 neast\xc3\xa2mp\xc4\x83rat\xc4\x83, tot timpul paralel\xc4\x83 cu drumul imposibil parcurs p\xc3\xa2n\xc4\x83 \xc3\xaen prezent. G\xc4\x83sesc, \xc3\xaen apropierea locuin\xc8\x9bei, \xe2\x80\x9eAteneul Tineretului\xe2\x80\x9d, club nou n\xc4\x83scut pentru experimente culturale, avangardiste, unde fiin\xc8\x9beaz\xc4\x83 \xc8\x99i o sec\xc8\x9bie a poeziei tinere, condus\xc4\x83 de entuziastul Valeriu Pantazi, av\xc3\xa2ndu-i promotori pe Iolanda Malamen, Mihai Teclu, Ticu Ionescu, \xc3\xaentre spiritele care construiesc aici palate din cuvinte pentru domnii sentimentelor de lux. Cur\xc3\xa2nd am onoarea s\xc4\x83 vibrez amical \xc3\xaen ritmul acestor c\xc3\xa2nt\xc4\x83re\xc8\x9bi cu tonuri stelare, neconven\xc8\x9bionale, ascun\xc8\x99i temporar de autoritatea cenzurii. B\xc4\x83tr\xc3\xa2nul conte \xc3\xaentinere\xc8\x99te de bucurie c\xc3\xa2nd unii membri trec s\xc4\x83 ia lumin\xc4\x83 feudal\xc4\x83 pentru \xc3\xaennobilarea inspira\xc8\x9biei, din ambian\xc8\x9ba demisolului nostru enigmatic. Spiritul Iolandei mi se furi\xc8\x99eaz\xc4\x83 \xc3\xaen aspira\xc8\x9bii generoase, dar este ocupat\xc4\x83 cu \xe2\x80\x9e\xc8\x99eful\xe2\x80\x9d \xc3\xaentr-o camer\xc4\x83 de subsol pe strada Sfin\xc8\x9bilor. Doamne, a\xc8\x99 \xc3\xaenflori ca un cire\xc8\x99 din rai dac\xc4\x83 s-ar nimeri \xc3\xaen via\xc8\x9ba mea o vis\xc4\x83toare cu at\xc3\xa2ta zestre...\xe2\x80\x9d_NEWLINE_\xc3\x8en domeniul picturii expresionist - abstracte sunt de men\xc8\x9bionat cele 14 opere faimoase, din seria de 24 de p\xc3\xa2nze abstracte realizate \xc8\x99i v\xc3\xa2ndute \xc3\xaen Olanda, \xc3\xaentre anii 1991 - 1992, pentru care presa olandez\xc4\x83 l-a definit pe Valeriu Pantazi ca apar\xc8\x9bin\xc3\xa2nd stilului expresionist abstract \xe2\x80\x9eliric\xe2\x80\x9d:'